În mandatul lui Nicușor Dan de primar general al Capitalei au fost făcute și continuă să fie făcute cele mai multe investiții în zona de termoficare, a declarat deputata USR Oana Țoiu, vineri, pe B1 TV, la "News Pass" cu Laura Chiriac.
"PSD plângându-se că nu sunt bani de investiții, după ce în mandatul doamnei Firea au dat mai mulți bani pe concerte decât pe investițiile necesare pentru schimbarea țevilor din sistemul de termoficare, este hilar cu totul. În mandatul lui Nicușor Dan au fost făcute și continuă să fie făcute cele mai multe investiții în zona asta (…). În ceea ce privește atitudinea PSD, însă, e drept că acolo există o coerență. Dumnealor au candidat împotriva lui Nicușor Dan și au fost întotdeauna în opoziție", a declarat deputata USR.
"Ce este condamnabil din punctul meu de vedere este felul în care PNL instrumentalizează această perioadă pre-campanie, sau de-a binelea spus în campanie electorală, mai avem mai puțin de 100 de zile până la vot, în condițiile în care voturile pe care PNL le-a primit pentru Consiliul General vă reamintesc că le-a cerut explicit ca să susțină reformele lui Nicușor Dan. Asta a fost toată campania PNL pentru București", a continuat Oana Țoiu.
"Faptul că se hotărăsc să blocheze marile investiții în București, că au blocat astăzi bani pentru spitalele din București, când știm foarte clar că și pentru bucureșteni și, iată, că e martie, și pentru femeile din București sănătatea este principala prioritate pentru oraș, pentru copiii lor, e iarăși ceva ce eu sper că bucureștenii vor sancționa la vot, e de un cinism, de mic calcul electoral, care e împotriva interesului public", a adăugat parlamentara.